《冬日登南高峰》
清代·龚禔身

寒山断行迹，落叶大于掌。我来正凄风，抚景结遥想。

峭崖逢僧臞，空林答樵响。饥乌啄败芦，征雁弄清吭。

俯仰会所适，心目竞飒爽。一峰立我前，窄径聚而上。

倦欲憩松根，险思扶藤杖。遂得造其巅，平湖贡滉瀁。

云从足底生，烟自树头敞。始信山中人，足悟尘外赏。

后期回春姿，林木互苍莽。蛮榼倩僮携，鼓琴矢独往。

作者简介：龚禔身，字深甫，号吟臞，仁和人。乾隆壬午举人，官内阁中书。有《吟臞山房诗》。